钦定古今图书集成/理学汇编/学行典/第072卷 > 朱子大全集 > 《答陈安卿》
## 钦定古今图书集成/理学汇编/学行典/第072卷 > 朱子大全集 > 《答陈安卿》

淳向者道院中尝问“未发之前是静，而静中有动意否？” 先生答谓“不是静中有动意，是有动之理。” 淳彼时不及细审，后来思之，心本是个活物，未发之前虽是静，亦常惺在这里。惺便道理在，便是大本处，故谓之有动之理。然既是常惺，不恁地瞑然不省，则谓之有动意，亦岂不可耶？而先生却嫌“意” 字，何也？恐“意” 字便是已发否，抑此字无害而淳听之误也？凡看精微处恐易差，更望示教。

“未动而能动”者，理也；未动而欲动者，理意也。

人心是个灵底物，如日闲未应接之前，固是寂然未发，于未发中固常恁地惺，不恁瞑然不惺。若夜闲有梦之时，亦是此心之易动，犹昼之有思。如其不梦未觉，正当大寐之时，此时谓之“寂然未发” ，则全沈沈暝暝，万事不知不省，与木石盖无异，与死相去亦无几，不可谓“寂然未发。” 不知此时心体何所安存，所谓灵底，何所寄寓？圣人与常人于此时所以异者如何？而学者工夫此时又以何为验也？

寤寐者，心之动静也。“有思无思”者，又动中之动静也。
“有梦无梦”者，又静中之动静也。但“寤阳而寐阴，寤清
而寐浊”，寤有主而寐无主，故寂然感通之妙，必于《寤》
而言之。